**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-837-2/16**

**Podgorica, 21.06.2016. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br. 16/86738-86745 od 16.05.2016. godine, izjavljene zbog povrede pravila postupka-nedonošenja rješenja Privrednog suda Podgorica, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 238 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 21.06.2016. godine, donio:

**R J E Š E NJ E**

Žalba se usvaja.

Nalaže se Privrednom sudu Podgorica da donese rješenje po zahtjevu za slobodan pristup informacijama NVO Mans 16/86738-86745 od 21.04.2016. godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Privrednog suda Podgorica, podnosilac zahtjeva za pristup informaciji je uložio žalbu. U žalbi se navodi da su dana 21.04.2016. godine podnijeli zahtjev za pristup informacijama i to kopije: cjelokupne dokumentacije koja se odnosi na proces privatizacije Hotelsko turističkog preduzeća „Fjord“ Herceg Novi, javnog poziva za prodaju hotelsko turističkog preduzeća „Fjord“ Herceg Novi, zapisnika sa otvaranja ponude za prodaju hotelsko turističkog preduzeća „Fjord“ Herceg Novi, odluke o prodaji hotelsko turističkog preduzeća „Fjord“ Herceg Novi, ugovora o prodaji koji je zaključen sa odabranim ponuđačem za kupovinu hotelsko turističkog preduzeća „Fjord“ Herceg Novi, svih isplata od strane kupca hotelsko turističkog preduzeća „Fjord“ Herceg Novi po osnovu Ugovora o prodaji, investicionog plana kupca hotelsko turističkog preduzeća „Fjord“ Herceg Novi i bankarskih garancija za realizaciju investicionog programa koji je dostavio kupac hotelsko turističkog preduzeća „Fjord“ Herceg Novi. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 13.06.2016.godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br.07-42-3410-1/16 od 13.06.2016.godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljen roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

U konkretnom predmetu, Privredni sud Podgorica nije donio rješenje po osnovu podnijetog zahtjeva za slobodan pristup informacijama NVO Mans 16/86738-86745 od 21.04.2016. godine u zakonskom roku. Privredni sud Podgorica je prema članu 31 Zakona o slobodnom pristupu informacijama dužan da donese rješenje po podnijetom zahtjevu u zakonskom roku u roku od 15 dana od dana prijema ovog rješenja.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

 **Predsjednik, Muhamed Gjokaj**